CELEX: 32020D0152
Language: sk
Date: 2020-02-03 00:00:00
Title: Vykonávacie Rozhodnutie Komisie (EÚ) 2020/152 z 3. februára 2020, ktorým sa Rumunsku zakazuje opakovane udeľovať autorizácie podľa článku 53 ods. 1 nariadenia (ES) č. 1107/2009 pre prípravky na ochranu rastlín s obsahom účinnej látky klotianidín alebo imidakloprid na použitie pri plodine Brassica napus proti škodcom Phyllotreta spp. alebo Psylliodes spp. [oznámené pod číslom C(2020) 458] (Iba rumunské znenie je autentické) (Text s významom pre EHP)

5.2.2020   
               
               
                  SK
               
               
                  Úradný vestník Európskej únie
               
               
                  L 33/16
               
            
         VYKONÁVACIE ROZHODNUTIE KOMISIE (EÚ) 2020/152
         z 3. februára 2020,
         ktorým sa Rumunsku zakazuje opakovane udeľovať autorizácie podľa článku 53 ods. 1 nariadenia (ES) č. 1107/2009 pre prípravky na ochranu rastlín s obsahom účinnej látky klotianidín alebo imidakloprid na použitie pri plodine Brassica napus proti škodcom Phyllotreta spp. alebo Psylliodes spp.
         [oznámené pod číslom C(2020) 458]
         (Iba rumunské znenie je autentické)
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 53 ods. 3 písm. a),
         keďže:
         
                     (1)
                  
                  
                     Vykonávacím nariadením Komisie (EÚ) č. 485/2013 (2) sa menili podmienky schválenia účinných látok tiametoxám, klotianidín a imidakloprid patriacich do triedy neonikotinoidov. V článku 2 uvedeného nariadenia sa zakazuje predaj a používanie semien určitých plodín ošetrených prípravkami na ochranu rastlín s obsahom týchto účinných látok s výnimkou semien určených na použitie v skleníkoch. Členské štáty preto museli zmeniť alebo zrušiť existujúce autorizácie prípravkov na ochranu rastlín s obsahom týchto účinných látok.
                  
               
                     (2)
                  
                  
                     Rumunsko na základe výnimky stanovenej v článku 53 ods. 1 nariadenia (ES) č. 1107/2009 týkajúcej sa núdzových situácií od 28. februára 2014 opakovane udelilo núdzové autorizácie vzťahujúce sa na ošetrenie semien, predaj a výsev semien ošetrených prípravkami na ochranu rastlín s obsahom týchto účinných látok. Tieto núdzové autorizácie boli riadne oznámené Komisii a ostatným členským štátom.
                  
               
                     (3)
                  
                  
                     Rumunsko 20. marca 2017 oznámilo Komisii štyri núdzové autorizácie platné od 1. februára 2017 do 16. mája 2017 týkajúce sa prípravkov na ochranu rastlín s obsahom účinných látok imidakloprid (NUPRID AL 600 FS a Seedoprid 600 FS), tiametoxám (Cruiser 350 FS) a klotianidín (PONCHO 600 FS) na použitie pri plodinách Helianthus annuus a Zea mays proti škodcom Agriotes spp. a Tanymecus dilaticollis. Rumunsko 13. septembra 2017 oznámilo Komisii dve núdzové autorizácie platné od 21. júla 2017 do 16. októbra 2017 týkajúce sa prípravkov na ochranu rastlín s obsahom účinných látok imidakloprid (NUPRID AL 600 FS) a klotianidín (MODESTO 480 FS) na použitie pri plodine Brassica napus proti škodcom Phyllotreta spp. a Psylliodes spp.
                  
               
                     (4)
                  
                  
                     V súlade s článkom 53 ods. 2 nariadenia (ES) č. 1107/2009 Komisia 15. septembra 2017 požiadala Európsky úrad pre bezpečnosť potravín (ďalej len „úrad“), aby na základe podmienok pre udelenie núdzových autorizácii stanovených v článku 53 ods. 1 nariadenia (ES) č. 1107/2009 posúdil núdzové autorizácie udelené niekoľkými členskými štátmi vrátane Rumunska týkajúce sa prípravkov na ochranu rastlín s obsahom účinných látok klotianidín, imidakloprid a tiametoxám na použitia, ktoré už nie sú schválené vykonávacím nariadením (EÚ) č. 485/2013.
                  
               
                     (5)
                  
                  
                     Rumunsko 18. mája 2018 opätovne oznámilo núdzové autorizácie týkajúce sa prípravkov na ochranu rastlín MODESTO 480 FS a NUPRID AL 600 FS s obsahom účinných látok klotianidín a imidakloprid na ošetrenie semien a výsev ošetrených semien na použitie pri plodine Brassica napus var. napobrassica proti škodcom Phyllotreta spp. a Psylliodes spp.
                  
               
                     (6)
                  
                  
                     Pokiaľ ide o tieto tri účinné látky, vykonávacími nariadeniami Komisie (EÚ) 2018/783 (3), (EÚ) 2018/784 (4) a (EÚ) 2018/785 (5) sa potvrdili obmedzenia uložené vykonávacím nariadením (EÚ) č. 485/2013. Ďalej sa v nich obmedzilo používanie prípravkov na ochranu rastlín s obsahom účinných látok imidakloprid, klotianidín a tiametoxám tým, že sa povolila iba autorizácia ich použití ako insekticídov v trvalých skleníkoch alebo na ošetrenie semien určených výhradne na použitie v trvalých skleníkoch. Výsledné plodiny musia navyše zostať v trvalom skleníku počas celého svojho životného cyklu.
                  
               
                     (7)
                  
                  
                     Úrad vo svojej technickej správe vypracovanej na požiadavku Komisie uvedenú v odôvodnení 4 a publikovanej 21. júna 2018 (6), ktorá sa týka šiestich kombinácií plodina/škodca, pre ktoré Rumunsko udelilo núdzové autorizácie, konštatoval, že v prípade troch kombinácií plodina/škodca existuje prípravok s obsahom alternatívnej účinnej látky, ktorá je autorizovaná pre rovnaký spôsob účinku, konkrétne v prípade kombinácií Brassica napus/Phyllotreta atra., Brassica napus/Psylliodes chrysocephala, a Zea mays/Tanymecus dilaticollis. Štyri prípravky však poskytovali ochranu nielen v prípade kombinácie Zea mays/Tanymecus dilaticollis, pre ktorú existovala alternatíva, ale použili sa zároveň aj v prípade iných kombinácií plodina/škodca, konkrétne v prípade kombinácií Zea mays/Agriotes spp., Helianthus annuus/Agriotes spp. a Helianthus annuus/Tanymecus dilaticollis, pre ktoré neexistoval prípravok s obsahom alternatívnej účinnej látky.
                  
               
                     (8)
                  
                  
                     Na základe posúdenia úradu Komisia dospela k záveru, že požiadavky stanovené v článku 53 ods. 1 nariadenia (ES) č. 1107/2009 neboli v Rumunsku splnené, pokiaľ ide o autorizáciu prípravku MODESTO 480 FS s obsahom účinnej látky klotianidín a prípravku NUPRID AL 600 FS s obsahom účinnej látky imidakloprid na použitie v prípade kombinácií plodina/škodca Brassica napus/Phyllotreta spp. a Brassica napus/Psylliodes spp, pretože tieto núdzové autorizácie sa týkajú kombinácií plodina/škodca, pre ktoré boli autorizované prípravky s obsahom alternatívnej účinnej látky, ktorá má podobný spôsob účinku. Prípravky poskytujúce ochranu v prípade kombinácie Zea mays/Tanymecus dilaticollis, pre ktorú bol autorizovaný iný prípravok s obsahom alternatívnej účinnej látky s rovnakým spôsobom účinku, poskytovali ochranu aj proti inému škodcovi tej istej plodiny, proti ktorému neexistoval žiaden alternatívny prípravok, a Komisia teda dospela k názoru, že používanie týchto prípravkov pri plodine Zea mays je akceptovateľné, keďže by sa nemalo podporovať používanie viacerých prípravkov na ochranu rastlín proti rôznym škodcom pri tej istej plodine, pokiaľ to nie je nevyhnutné.
                  
               
                     (9)
                  
                  
                     Komisia listom zo 16. júla 2018 žiadala Rumunsko, aby potvrdilo, že opakovane neudelí núdzovú autorizáciu pre prípravky na ochranu rastlín MODESTO 480 FS s obsahom účinnej látky klotianidín a NUPRID AL 600 FS s obsahom účinnej látky imidakloprid na použitie v prípade kombinácií plodina/škodca Brassica napus/Phyllotreta spp. a Brassica napus/Psylliodes spp. Vo svojej odpovedi z 18. septembra 2018 Rumunsko zastávalo názor, že príslušné núdzové povolenia boli oprávnené.
                  
               
                     (10)
                  
                  
                     Komisia považuje za potrebné rozhodnúť, že Rumunsko nesmie opakovane udeliť núdzovú autorizáciu pre prípravky na ochranu rastlín s obsahom účinnej látky klotianidín a/alebo imidakloprid na použitie v prípade kombinácií plodina/škodca Brassica napus/Phyllotreta spp. a Brassica napus/Psylliodes spp.
                  
               
                     (11)
                  
                  
                     Stály výbor pre rastliny, zvieratá, potraviny a krmivá nevydal stanovisko v lehote stanovenej jeho predsedom. Prijatie vykonávacieho aktu sa považovalo sa nevyhnutné, a preto predseda predložil návrh vykonávacieho aktu odvolaciemu výboru na ďalšie prerokovanie. Odvolací výbor nevydal stanovisko,
                  
               PRIJALA TOTO ROZHODNUTIE:
         
            Článok 1
            Rumunsko nesmie opakovane udeliť autorizáciu podľa článku 53 ods. 1 nariadenia (ES) č. 1107/2009 pre prípravky na ochranu rastlín s obsahom účinnej látky klotianidín alebo imidakloprid na použitie pri plodine Brassica napus proti škodcom Phyllotreta spp. alebo Psylloides spp.
         
         
            Článok 2
            Toto rozhodnutie je určené Rumunsku.
         
         
            V Bruseli 3. februára 2020
            
               
                  Za Komisiu
               
               Stella KYRIAKIDES
               
                  členka Komisie
               
            
         
         
            (1)  Ú. v. EÚ L 309, 24.11.2009, s. 1.
         
            (2)  Vykonávacie nariadenie Komisie (EÚ) č. 485/2013 z 24. mája 2013, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinných látok klotianidín, tiametoxám a imidakloprid, a ktorým sa zakazuje používanie a predaj semien ošetrených prípravkami na ochranu rastlín s obsahom týchto účinných látok (Ú. v. EÚ L 139, 25.5.2013, s. 12).
         
            (3)  Vykonávacie nariadenie Komisie (EÚ) 2018/783 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky imidakloprid (Ú. v. EÚ L 132, 30.5.2018, s. 31).
         
            (4)  Vykonávacie nariadenie Komisie (EÚ) 2018/784 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky klotianidín (Ú. v. EÚ L 132, 30.5.2018, s. 35).
         
            (5)  Vykonávacie nariadenie Komisie (EÚ) 2018/785 z 29. mája 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky tiametoxám (Ú. v. EÚ L 132, 30.5.2018, s. 40).
         
            (6)  Podporná publikácia EFSA 2018: EN-1416.